Diari Oficial de la Generalitat Valenciana


Sumari del DOGV 9195, del 15-10-2021 (2021/10315)

RESOLUCIÓ de 27 de setembre de 2021, de la Direcció General de Modernització i Relacions amb l'Administració de Justícia, de la Conselleria de Justícia, Interior i Administració Pública, per la qual es convoca un concurs de trasllat per a la provisió de llocs de treball en l'Institut Nacional de Toxicologia i Ciències Forenses i en els instituts de Medicina Legal i Ciències Forenses.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9195

Data del DOGV
:   15-10-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10747


Data del document
:   27-09-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * concurs administratiu

RESOLUCIÓ de 27 de setembre de 2021, de la Direcció General de Modernització i Relacions amb l'Administració de Justícia, de la Conselleria de Justícia, Interior i Administració Pública, per la qual es convoca un concurs de trasllat per a la provisió de llocs de treball en l'Institut Nacional de Toxicologia i Ciències Forenses i en els instituts de Medicina Legal i Ciències Forenses. [2021/10446]  
  
  
De conformitat amb el que s'estableix en l'article 531 de la Llei orgànica 6/1985, d'1 de juliol, del poder judicial, i en els articles del 43 al 48 i del 51 al 53 del Reglament d'ingrés, provisió de llocs de treball i promoció professional del personal funcionari al servei de l'Administració de justícia, aprovat pel Reial decret 1451/2005, de 7 de desembre, s'anuncia el concurs de trasllat per a la provisió dels llocs genèrics vacants que figuren en l'annex I entre els funcionaris dels cossos i escales de facultatius i ajudants de laboratori de l'Institut Nacional de Toxicologia i Ciències Forenses, d'acord amb les bases següents:  
  
Primera. Objecte de la convocatòria  
La present convocatòria té per objecte la provisió, per concurs de trasllat, dels llocs de treball genèrics vacants inclosos en les relacions de llocs de treball en l'àmbit de la Comunitat Valenciana.  
  
Per a tot allò no previst concretament en la present convocatòria, en la Llei orgànica 6/1985, d'1 de juliol, del poder judicial, i en el Reglament d'ingrés, provisió de llocs de treball i promoció professional del personal funcionari al servei de l'Administració de justícia, aprovat pel Reial decret 1451/2005, de 7 de desembre, s'aplicarà el que es disposa en la legislació general sobre la funció pública.  
  
Segona. Requisits i condicions de participació  
1. Podran prendre part en aquest concurs els funcionaris de carrera pertanyents als cossos i escales de facultatius i ajudants de laboratori de l'Institut Nacional de Toxicologia i Ciències Forenses, independentment de l'àmbit territorial en què estiguen destinats, que reunisquen les condicions generals exigides i els requisits determinats en aquesta convocatòria en la data en què acabe el termini de presentació de les sol·licituds de participació i els mantinguen fins a la resolució definitiva del concurs.  
Els facultatius només podran prendre part en aquest concurs per a places corresponents a la seua especialitat.  
2. Els funcionaris de carrera pertanyents als cossos o escales de facultatius i ajudants de laboratori de l'Institut Nacional de Toxicologia i Ciències Forenses només podran prendre part en aquest concurs per al mateix cos o escala en què estan en actiu si en la data de finalització del termini de presentació de sol·licituds han transcorregut dos anys des que es va dictar la resolució per la qual es va convocar el concurs de trasllat en què se'ls va adjudicar destinació definitiva en el cos o escala des del qual participen, o la resolució en la qual se'ls va adjudicar destinació definitiva si es tracta de funcionaris de nou ingrés.  
  
Per al còmput dels anys es considerarà com a primer any l'any natural en què es van dictar les resolucions de què es tracte, amb independència de la seua data, i com a segon any, l'any natural següent.  
Els funcionaris que no tinguen destinació definitiva estan obligats a participar en els concursos d'acord amb la normativa vigent, i estan exclosos d'aquesta limitació temporal.  
3. No podran prendre part en aquest concurs:  
a) Els declarats suspesos en ferm, mentre dure la suspensió.  
b) Els que es troben en situació d'excedència voluntària per interés particular o per agrupació familiar, durant el període mínim obligatori de permanència en aquesta situació.  
c) Els sancionats amb trasllat forçós, fins que transcórreguen un o tres anys, per a destinació en la mateixa localitat en la qual se'ls va imposar la sanció, si es tracta de falta greu o molt greu, respectivament.  
d) Els que, havent obtingut destinació en concursos anteriors, no hagen pres possessió de la destinació que els va ser adjudicada.  
Tercera. Llocs que es poden sol·licitar  
1. Els participants podran sol·licitar els llocs de treball que figuren en annex I.  
Aquests llocs s'identifiquen per un número d'ordre. Amb la sola sol·licitud del número d'ordre es consideren demanades totes les vacants del cos existents en el centre i, així mateix, totes les resultes que puguen produir-se, en l'ordre de preferència indicat.  
2. També es podran sol·licitar els llocs genèrics que queden vacants a conseqüència de la resolució del present concurs, que s'incorporaran en concepte de resultes a les vacants oferides, llevat que es pretenguen amortitzar arran d'un projecte de modificació de les relacions de llocs de treball o reordenació d'efectius d'un centre de treball, en què no s'anunciarà cap resulta corresponent al cos.  
  
Els llocs que s'ofereixen en concepte de resultes són els que figuren en l'annex III. Aquests llocs s'identifiquen per un número d'ordre.  
  
3. Excepcionalment, podrà eliminar-se alguna de les places anunciades com a vacants o resultes en el cas que es produïsca de forma sobrevinguda alguna circumstància que obligue a fer-ho.  
  
Quarta. Presentació de sol·licituds i documentació  
1. Les sol·licituds per a prendre part en aquest concurs hauran d'ajustar-se al model publicat com a annex II d'aquesta resolució, i se n'hauran d'emplenar tots els apartats exigits.  
2. Les sol·licituds hauran de presentar-se en el termini dels deu dies hàbils següents al de la publicació simultània de la present convocatòria en el Boletín Oficial del Estado i en el diari oficial de la comunitat autònoma, dirigides a la Direcció General de Modernització i Relacions amb l'Administració Justícia, Conselleria de Justícia, Interior i Administració Pública, a través de la seu electrònica de la Generalitat, tràmit Z justícia, i s'haurà de posar en l'assumpte: concurs facultatius i ajudants de laboratori.  
Si aquesta simultaneïtat no fora possible, els termes i els terminis establits es comptaran, en tot cas, a partir de la data de la publicació en el Boletín Oficial del Estado.  
3. Les sol·licituds podran presentar-se també per qualsevol de les formes que estableix l'article 16 de la Llei 39/2015, d'1 d'octubre, del procediment administratiu comú de les administracions públiques. Si les sol·licituds es presenten a través de les oficines de Correus, hauran d'anar en sobre obert per a ser datades i segellades pel funcionari corresponent abans de ser certificades.  
4. Els funcionaris destinats en òrgans de les comunitats autònomes amb competències assumides presentaran la sol·licitud en l'òrgan corresponent d'aquesta comunitat, i els destinats en l'àmbit de competència del Ministeri la presentaran en el Ministeri de Justícia.  
5. La sol·licitud per a prendre part en aquest concurs serà única per a cada funcionari participant, encara que se sol·liciten places radicades al territori de les comunitats autònomes amb competències transferides, i que, per tant, figuren en les convocatòries que simultàniament a aquesta realitzen els governs autònoms.  
Si es presentara més d'una sol·licitud de participació, només es tindrà en consideració l'última.  
6. Cap participant podrà anul·lar o modificar la seua instància una vegada acabat el termini de presentació.  
7. La sol·licitud formulada serà vinculant per al peticionari una vegada transcorregut el període de presentació d'instàncies.  
8. Amb la sol·licitud s'adjuntaran els certificats o diplomes acreditatius del coneixement de llengües oficials pròpies de les comunitats autònomes.  
  
Cinquena. Peticions condicionades  
En cas que dos funcionaris estiguen interessats en les vacants o resultes que s'anuncien per a un mateix municipi, partit judicial o província, podran condicionar la seua petició al fet que els dos obtinguen destinació en el mateix municipi, partit judicial o província, i en cas contrari es considerarà que desisteixen de les peticions condicionades efectuades pels dos. Els funcionaris que s'acullen a aquesta petició condicionada hauran de concretar-ho en l'apartat C de la seua instància, especificant-hi el nom i els cognoms i NIF de la persona amb qui fa la petició i aportant una fotocòpia de la sol·licitud de l'altre funcionari. Si algun dels concursants no ho indica en l'apartat C, quedaran anul·lades les dues instàncies.  
Pel fet d'emplenar l'apartat C de la instància, s'entén que s'acullen a la petició condicionada prevista en l'article 48.2 del Reglament d'ingrés, provisió de llocs de treball i promoció professional del personal funcionari al servei de l'Administració de justícia, aprovat pel Reial decret 1451/2005, de 7 de desembre.  
  
Sisena. Baremació del concurs  
1. Els mèrits al·legats i acreditats es valoraran amb referència a la data de tancament del termini de presentació de sol·licituds de participació.  
2. S'avaluaran els mèrits de conformitat amb el barem següent:  
A) Antiguitat, amb un màxim de 60 punts, a raó de 2 punts per any complet de serveis com a titular en el cos o escala per al qual participa. Els períodes inferiors a l'any es computaran proporcionalment a raó de 0,75770219 per dia, i els mesos s'estableixen com de trenta dies.  
  
B) Coneixement oral i escrit del valencià. El coneixement d'aquest idioma es valorarà de la forma següent:  
a) Certificat de grau elemental (B1): 4 punts.  
b) Certificat de grau mitjà (C1): 8 punts.  
c) Certificat de grau superior (C2): 12 punts.  
Per a valorar aquests coneixements s'haurà d'aportar un certificat expedit conformement a la normativa en vigor en aquesta comunitat autònoma.  
3. El present concurs constarà d'una única fase, en la qual es valoraran els mèrits enumerats en els apartats A i B del barem.  
  
Setena. Adjudicació de llocs  
L'ordre de prioritat per a l'adjudicació dels llocs de treball el determina la puntuació total obtinguda segons els barems establits en la base sisena d'aquesta convocatòria.  
En cas d'empat en la puntuació total, incloent-hi l'idioma, s'acudirà per a dirimir-lo a la major antiguitat en el cos de què es tracte i, si persisteix l'empat, al número d'ordre obtingut en el procés selectiu d'accés a aquest cos, incloent-hi l'idioma o dret propis.  
  
Huitena. Caràcter de les destinacions adjudicades  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial decret 462/2002, de 24 de maig, sobre indemnitzacions per raó del servei, i, en conseqüència, no generaran dret a l'abonament d'indemnitzacions per cap concepte.  
2. Les destinacions seran irrenunciables, segons el que es disposa en l'article 53 del Reglament d'ingrés, provisió de llocs de treball i promoció professional del personal funcionari al servei de l'Administració de justícia.  
  
Novena. Resolució del concurs  
1. El present concurs serà resolt coordinadament pel Ministeri de Justícia i l'òrgan competent de la comunitat autònoma convocant del concurs. El termini per a la resolució serà de sis mesos comptats des de l'endemà de la finalització del termini de presentació de sol·licituds.  
  
2. La resolució expressarà el lloc d'origen dels interessats als quals s'adjudique destinació i la seua localitat, així com la seua situació administrativa si aquesta és diferent de la d'actiu, i el lloc adjudicat a cada funcionari.  
  
Contra la present resolució podrà interposar-se recurs potestatiu de reposició davant d'aquesta Direcció General de Modernització i Relacions amb l'Administració de Justícia en el termini d'un mes, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant dels jutjats contenciosos administratius de la ciutat de València en el termini de dos mesos comptats des de l'endemà de la seua publicació en el Boletín Oficial del Estado, segons el que es disposa en l'article 9 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 de setembre de 2021.- La directora general de Modernització i Relacions amb l'Administració de Justícia: Àngels Bixquert Sanz.